NARIADENIE KOMISIE (ES) č. 1475/2004
z 18. augusta 2004,
ktorým sa mení a dopĺňa nariadenie (ES) č. 596/2004 stanovujúce podmienky uplatňovania režimu vývozných certifikátov v odvetví vajec
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu v odvetví vajec (1), a najmä na jeho článok 3 ods. 2 a článok 8 ods. 13,
keďže:
(1)
Ekonomické podmienky na trhu vývozu vajec a vaječných výrobkov sú značne rozdielne a premenné. Treba preto spresniť podmienky na udelenie vývozného povolenia produktov z tohto odvetvia.
(2)
Na to, aby sa lepšie dosiahli ciele stanovené vzhľadom na adaptáciu metódy prideľovania množstiev, ktoré môžu byť vyvezené s povolením s čím najlepším využitím dostupných zdrojov uvedených v článku 8 ods. 2 nariadenia (EHS) č. 2771/75, treba rozšíriť okolnosti ustanovené v článku 3 ods. 4 nariadenia Komisie (ES) č. 596/2004 (2), za ktorých môže Komisia prijať opatrenia na obmedzenie vydávania alebo predkladania žiadostí o vývozné certifikáty počas obdobia na posúdenie po predložení žiadostí.
(3)
Treba zároveň stanoviť, za akých okolností možno tieto opatrenia prijať podľa miesta určenia.
(4)
V dôsledku toho je potrebné zmeniť a doplniť nariadenie (ES) č. 596/2004.
(5)
Opatrenia stanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Článok 3 nariadenia (ES) č. 596/2004 sa mení a dopĺňa takto:
1.
Odsek 4 sa nahrádza nasledujúcim textom:
„4. Ak by vydanie vývozných certifikátov viedlo alebo mohlo viesť k prekročeniu výšky rozpočtov, ktoré sú k dispozícii, alebo k vyčerpaniu maximálnych množstiev, ktoré môžu byť vyvezené s povolením počas obdobia, ktoré sa berie do úvahy, so zreteľom na obmedzenia uvedené v článku 8 ods. 12 nariadenia (EHS) č. 2771/75, alebo by neumožnilo zabezpečiť kontinuitu vývozu na zvyšok daného obdobia, Komisia môže:
a)
stanoviť jednotné percento prijatia požadovaných množstiev;
b)
zamietnuť žiadosti, pre ktoré ešte neboli udelené vývozné certifikáty;
c)
pozastaviť predkladanie žiadostí o vývozné certifikáty na obdobie maximálne piatich pracovných dní s možnosťou jeho pozastavenia na dlhší čas, stanovený podľa procedúry uvedenej v článku 17 nariadenia (EHS) č. 2771/75.
Žiadosti o vývozné certifikáty predložené počas obdobia pozastavenia sú neprijateľné.
Opatrenia uvedené v prvom odseku môžu byť prijaté alebo zmenené a doplnené podľa kategórie produktu a podľa miesta určenia.“
2.
Vsúva sa nasledujúci odsek 4 a):
„4 a) Opatrenia uvedené v odseku 4 možno taktiež prijať, ak sa žiadosti o vývozný certifikát týkajú množstiev, ktoré prekračujú alebo by mohli prekročiť normálne predajné množstvá pre destináciu, a ak vydanie požadovaných certifikátov nesie riziko špekulácie, konkurenčné napätie medzi operátormi alebo narušenie daných výmen alebo trhu spoločenstva.“
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. augusta 2004